答黄藪富道
作者：王令
朝代：宋

paragraphs: 角角適時足，力走猶或遲。
從而不逮人，不若坐視之。
而予始用此，已無先人思。
間自念斯世，固亦未易爲。
以其得而慚，曷若退自宜。
老身可孔顔，餓死猶夷齊。
予心最樂此，尤喜用自持。
豈將六尺軀，賤易五羖皮。
但無百畝田，得抱剛氣歸。
年來事窮蹙，露暴無自依。
姊寡不能嫁，兒孤牽我啼。
平生事文字，無路活寒饑。
勉從進士科，束若縛襁兒。
時時忽自笑，往往窮加悲。
有如髙飛鳥，中路饑自低。
鋭知從食來，不意身投黐。
神龍拏白日，挾雨萬里飛。
使其口有銜，安得無馴隨。
雖然平生志，固未忍相遺。
閑時自散開，縱吟助嘘嚱。
財將舒己私，豈敢偷人知。
黄君道德者，術業何頎頎。
手提九黄鐘，旁取折籥吹。
懸知失氣類，誤以唱和期。
不知里社歌，不可郊廟施。
况余衰病餘，有氣亦巳卑。
加之困俗學，羝角方牽羸。
詩陳盡自道，幸子憐無疵。